18 Morago ga loso lwa ga Jesebele, Kgosi Jehu ga a ka a tlhola a senya sebaka. O ne a bolaya losika lotlhe lo lo setseng lwa ga Ahabe le botlhe ba ba neng ba mo tshegetsa. (2 Dikgosi 10:11) Mme go ne go sa ntse go setse Baiseraele ba le bantsi ba ba obamelang Baale mo nageng. Jehu o ne a tsaya kgato ka bonako go bontsha gore ‘ga a letle gore Jehofa a pataganngwe le ope.’ (2 Dikgosi 10:16) Jehu o ne a dira jaaka e kete ene ka boene ke moobamedi wa ga Baale, mme a rulaganya moletlo o mogolo kwa tempeleng ya ga Baale e e neng e agilwe ke Ahabe kwa Samarea. Botlhe ba ba neng ba obamela Baale mo Iseraele ba ne ba tla mo moletlong ono. Banna ba ga Jehu ba ne ba ba tswalela mo tempeleng mme ba ba bolaya botlhe fela. Baebele e konela pego eno ka mafoko a a reng: “Ka jalo Jehu a nyeletsa Baale mo Iseraele.”—2 Dikgosi 10:18-28.